b'\n_START_ARTICLE_\nAvstralski in novozelandski korpus kopenske vojske\n_START_SECTION_\nUstanovitev korpusa\n_START_PARAGRAPH_\nNa\xc4\x8drti za formiranje korpusa so se pojavili novembra 1914, ko so se v Avstraliji in Novi Zelandiji za\xc4\x8deli zbirati prvi vojaki. Sprva so vojake nameravali poslati na zahodno fronto, vendar so se zaradi izku\xc5\xa1enj, ki so jih dobili s kanadskim ekspedicijskim korpusom, premislili. Namesto v Evropo so jih poslali v Egipt kjer naj bi se najprej opremili in usposobili nato pa naj bi jih kot skupen korpus poslali v Francijo. Britanski sekretar za vojno Horatio Kitchener je poveljstvo nad korpusom zaupal generalu Williamu Birdwoodu, poveljujo\xc4\x8di kader pa so v glavnem prevzeli pod\xc4\x8dastniki in \xc4\x8dastniki iz britansko indijske vojske._NEWLINE_Med formiranjem korpusa je pri\xc5\xa1lo, do \xc5\xa1tevilnih razprav o njegovem imenu. Sprva so korpus nameravali imenovati Australasian Army Corps (Avstralski voja\xc5\xa1ki korpus) vendar so ime zaradi protestiranja vojakov iz Nove Zelandije spremenili v Australian and New Zealand Army Corps (Avstralski in Novo Zelandski voja\xc5\xa1ki korpus). Ker je bilo ime dolgo in zaradi tega neprakti\xc4\x8dno si je voja\xc5\xa1ka administracija hitro izmislila okraj\xc5\xa1avo A. & N.Z.A.C ali bolj enostavno kar ANZAC. Okraj\xc5\xa1ava se je sprva uporabljala samo na papirju, \xc5\xa1ele po desantu na Gallipoli pa se je za\xc4\x8dela uporabljati tudi med navadnimi vojaki._NEWLINE_Ob ustanovitvi je bil korpus sestavljen iz naslednjih enot: 1. avstralske divizije, novozelandske pehotne brigade, 1. avstralske lahke konjeni\xc5\xa1ke brigade in novozelandske konjeni\xc5\xa1ko-strelske brigade. Kmalu zatem pa so korpusu dodali \xc5\xa1e 4. avstralsko pehotno brigado in \xc5\xa1e dve lahki konjeni\xc5\xa1ki brigadi, dodali pa so jim tudi \xc5\xa1tevilne manj\xc5\xa1e enote iz razli\xc4\x8dnih koncev kraljestva, kot so bili npr. britanski marinci, indijsko topni\xc5\xa1tvo, indijska pehotna brigada, irska pehotna brigada, ...\n_START_SECTION_\nRazpustitev in preoblikovanje\n_START_PARAGRAPH_\nPo evakuaciji iz Gallipolija decembra 1915 in januarja 1916 so se pre\xc5\xbeivele enote ANZAC ponovno zbrale v Egiptu. ANZAC so tam nato razpustili iz njegovih ostankov pa formirali eno novozelandsko divizijo in dve avstralski diviziji, ki sta se nato preoblikovali v I. in II. ANZAC divizijo. S tem preoblikovanjem je ANZAC kot skupna voja\xc5\xa1ka enota nehal obstajati ime pa je opisovalo le \xc5\xa1e, da so enote sestavljene ve\xc4\x8dinoma iz Avstralcev in Novozelandcev. Poveljstvo nad prvo divizijo je prevzel general Birdwood, poveljstvo nad drugo divizijo pa general Alexander Godley. Po preoblikovanju so diviziji na novo opremili in izurili nato pa so ju sredi leta 1916 poslali v Francijo._NEWLINE_Ime ANZAC se je pojavilo \xc5\xa1e ve\xc4\x8dkrat po prvi svetovni vojni. Leta 1941 so se tako poimenovale avstralske in novozelandske \xc4\x8dete, ki so bile name\xc5\xa1\xc4\x8dene v Gr\xc4\x8diji. S padcem Gr\xc4\x8dije konec aprila 1941 in evakuacijo britanskih \xc4\x8det se to ime med drugo svetovno vojno ni ve\xc4\x8d uporabljalo. Med vietnamsko vojno so oznako uporabljali avstralski in novozelandski bataljoni, ki so sodelovali skupaj z Ameri\xc4\x8dani. Od leta 2006 oznako ANZAC uporabljajo avstralske in novozelandske mirovne enote na Timorju.'